Sudan prezidenti Umar Hasan al-Bashir Janubiy Sudan bilan chegaraning ochilishi haqidagi farmonni imzoladi, deb xabar bermoqda SUNA agentligi. Ta’kidlanishicha, hujjatga ko‘ra, tegishli idoralar “chegarani ochish uchun barcha zaruriy choralarni ko‘rishlari kerak”. Avvalroq BMT fuqarolik urushidan aziyat chekkan Janubiy Sudan uchun 1,3 mlrd dollar miqdorida gumanitar yordam qidirayotgani ma’lum qilingandi. Janubiy Sudan dunyo xaritasida 2011 yilning 9 iyulida uning mustaqil davlat deb e’lon qilinishi haqidagi deklaratsiya imzolangandan keyin paydo bo‘lgan. 2011 yil 14 iyuldan bu davlat BMTning 193-a’zosi hisoblanadi.